CELEX: 
Language: lv
Date: 2017-12-13 00:00:00
Title: KOMISIJAS DELEĢĒTĀ REGULA (ES) …/.. ar kuru Deleģēto regulu (ES) 2016/1675, ar ko papildina Eiropas Parlamenta un Padomes Direktīvu (ES) 2015/849, groza attiecībā uz Šrilankas, Trinidādas un Tobāgo un Tunisijas iekļaušanu pielikuma I punkta tabulā

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               2015. gada 20. maijā tika pieņemts jauns regulējums attiecībā uz nelikumīgi iegūtu līdzekļu legalizēšanas un teroristu finansēšanas novēršanu. Jaunos noteikumus veido: 
            
            
               a)
                     Direktīva (ES) 2015/849 par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai (“Ceturtā nelikumīgi iegūtu līdzekļu legalizēšanas novēršanas direktīva”), un 
            
            
               b)
                     Regula (ES) 2015/847 par līdzekļu pārvedumiem pievienoto informāciju (“Līdzekļu pārvedumu regula”). 
            
            
               Jaunie noteikumi veido mūsdienīgu, saskaņotu regulējumu šajā jomā un atbilst spēkā esošajiem starptautiskajiem standartiem un ieteikumiem, galvenokārt tiem, ko izdevusi Finanšu darbību darba grupa (FATF).
            
            
               Saskaņā ar Ceturtās nelikumīgi iegūtu līdzekļu legalizēšanas novēršanas direktīvas 9. panta 1. punktu, lai aizsargātu iekšējā tirgus pienācīgu darbību, jāapzina tās trešās valstis, kurās nelikumīgi iegūtu līdzekļu legalizēšanas un teroristu finansēšanas novēršanas režīmā pastāv stratēģiskas nepilnības, kas rada nozīmīgu apdraudējumu Savienības finanšu sistēmai (“augsta riska trešās valstis”). Saskaņā ar direktīvas 9. panta 2. punktu Komisija ir pilnvarota pieņemt deleģētos aktus, lai apzinātu minētās augsta riska trešās valstis, ņemot vērā stratēģiskās nepilnības, un minētajā punktā ir noteikti kritēriji, kam jābūt Komisijas izvērtējuma pamatā. Balstoties uz minētās apzināšanas rezultātiem, atbildīgajiem subjektiem, veidojot darījumu attiecības vai veicot darījumus ar fiziskām vai juridiskām personām, kas veic uzņēmējdarbību sarakstā iekļautajās valstīs, saskaņā ar Ceturtās nelikumīgi iegūtu līdzekļu legalizēšanas novēršanas direktīvas 18. panta 1. punktu ir jāveic pastiprināti klienta uzticamības pārbaudes pasākumi. 
            
            
               Eiropas Komisija 2016. gada 14. jūlijā pieņēma Deleģēto regulu (ES) 2016/1675, kurā apzinātas vairākas trešās valstis, kurām nelikumīgi iegūtu līdzekļu legalizēšanas un teroristu finansēšanas novēršanas režīmos ir stratēģiskas nepilnības, kas rada būtiskus draudus Savienības finanšu sistēmai. 
            
            
               Komisija patlaban strādā pie jaunas metodikas augsta riska trešo valstu apzināšanai, kas attiecībā uz tādu valstu apzināšanu, kurām nelikumīgi iegūtu līdzekļu legalizēšanas un terorisma finansēšanas novēršanā pastāv stratēģiskas nepilnības, balstās ne tikai uz ārējiem informācijas avotiem. Šī metodika precizēs izvērtējuma veikšanas procesu, kritērijus iekļaušanai sarakstā un turpmāko pasākumu procedūru, tai skaitā dalībvalstu ekspertu iesaisti un sadarbību ar Eiropas Parlamentu visā procesa gaitā. Komisija sadarbosies ar Eiropas Parlamentu un Padomi attiecībā uz šīs metodikas izveidi, tiklīdz tiks pabeigts darbs pie 9. pantā minētajiem kritērijiem iekļaušanai sarakstā, par kuriem patlaban notiek jaunas sarunas. Kamēr nav zināms 9. panta pārskatīšanas rezultāts, Komisija ir apņēmusies izvērtējuma veikšanā, pamatojoties uz jauno metodiku, ņemt vērā attiecīgos nelikumīgi iegūtu līdzekļu legalizēšanas un teroristu finansēšanas novēršanas kritērijus, tostarp informācijas par faktiskajiem īpašniekiem pieejamību un informācijas apmaiņu. Saskaņā ar ceļvedi, ko Komisija 2017. gada 29. jūnijā iesniedza Eiropas Parlamentam, Komisija plāno līdz 2018. gada beigām pieņemt deleģētu regulu, kas balstīta uz jauno metodiku.
            
            
               Kamēr nav pabeigts Komisijas izvērtējums saskaņā ar jauno metodiku, ir jāturpina atjaunināt minēto sarakstu, lai nodrošinātu, ka ES noteikumi tiek piemēroti attiecībā uz trešām valstīm, kuras apzinātas kā augsta riska valstis. Kā uzsvērts Ceturtās nelikumīgi iegūtu līdzekļu legalizēšanas novēršanas direktīvas 28. apsvērumā, ņemot vērā nelikumīgi iegūtu līdzekļu legalizēšanas un teroristu finansēšanas apdraudējuma mainīgo raksturu, ko veicina tehnoloģiju un noziedznieku rīcībā esošo līdzekļu pastāvīgā attīstība, nepieciešams ātri un nepārtraukti pielāgot tiesisko regulējumu attiecībā uz augsta riska trešām valstīm, lai efektīvi risinātu pastāvošos riskus un novērstu jaunu risku rašanos. Ņemot vērā finanšu sistēmu integrācijas pakāpi, ja ES neiekļautu FATF apzinātās augsta riska valstis ES sarakstā, iekšējais tirgus tiktu pakļauts nopietnam nelikumīgi iegūtu līdzekļu un teroristu finansēšanas riskam. ES nelikumīgi iegūtu līdzekļu legalizēšanas un teroristu finansēšanas novēršanas regulējums arī neatbilstu starptautiskajām saistībām un būtu pretrunā ES centieniem sekmēt globālu pieeju attiecībā uz augsta riska valstīm. 
            
            
               Ievērojot piesardzības principu, laikposmā līdz brīdim, kad izvērtējumus varēs veikt pēc jaunās metodikas, šķiet atbilstīgi sarakstā iekļaut papildu trešās valstis, kas atbilst kritērijiem, kuri izklāstīti Ceturtās nelikumīgi iegūtu līdzekļu legalizēšanas novēršanas direktīvas 9. panta 2. punktā, bet saraksta pielāgošanai, lai ņemtu vērā tās trešās valstis, kuras stratēģisko nepilnību novēršanā gūst panākumus, būtu jānotiek, tiklīdz būs pabeigts saskaņā ar jauno metodiku veiktais izvērtējums. Tāpēc Komisija šajā posmā nelēma svītrot Gajānu, Laosas TDR, Afganistānu un Ugandu, jo ir jāveic papildu izvērtējums, pamatojoties uz jauno metodiku. Saskaņā ar piesardzības principu attiecībā uz Gajānu, Laosas TDR, Afganistānu un Ugandu arī turpmāk tiks piemēroti pastiprinātas klienta uzticamības pārbaudes pasākumi.
            
            
            
               A. Augsta riska trešo valstu iekļaušana sarakstā
            
            
               Komisija atbilstīgi Ceturtās nelikumīgi iegūtu līdzekļu legalizēšanas novēršanas direktīvas 9. panta 4. punktam attiecīgā gadījumā ņēma vērā jaunākos FATF publiskos paziņojumus, FATF dokumentus (“Centieni uzlabot nelikumīgi iegūtu līdzekļu legalizēšanas un teroristu finansēšanas novēršanas prasību izpildi pasaules mērogā: nepārtraukts process”), FATF starptautiskās sadarbības pārskata ziņojumus un FATF un FATF pielīdzināmo reģionālo struktūru veikto sasvstarpējo novērtējuma ziņojumu attiecībā uz riskiem, ko rada atsevišķas trešās valstis. Tā jo īpaši ņēma vērā FATF 29. plenārsēdes iznākumu un FATF apzinātās augsta riska valstis
                  1
               . Šajā gadījumā tika konstatēts, ka Šrilankai, Trinidādai un Tobāgo un Tunisijai nelikumīgi iegūtu līdzekļu legalizēšanas un teroristu finansēšanas novēršanas režīmā pastāv stratēģiskas nepilnības.
            
            
               Pamatojoties uz šiem informācijas avotiem, Komisija uzskata, ka Šrilanka, Trinidāda un Tobāgo un Tunisija atbilst Ceturtās nelikumīgi iegūtu līdzekļu legalizēšanas novēršanas direktīvas 9. panta 2. punktā noteiktajiem kritērijiem. Tādējādi Šrilanka, Trinidāda un Tobāgo un Tunisija būtu jāiekļauj to augsta riska trešo valstu sarakstā, kurās nelikumīgi iegūtu līdzekļu legalizēšanas un teroristu finansēšanas novēršanas režīmā pastāv stratēģiskas nepilnības, kas rada nozīmīgu apdraudējumu Savienības finanšu sistēmai. Tāpēc šīs valstis būtu jāiekļauj Ceturtās nelikumīgi iegūtu līdzekļu legalizēšanas novēršanas direktīvas 9. pantā paredzētajā deleģētajā aktā. 
            
            
               Šrilanka, Trinidāda un Tobāgo un Tunisija rakstveidā pauda augsta līmeņa politisku apņemšanos novērst konstatētās nepilnības un sadarbībā ar FATF ir sagatavojušas rīcības plānu, lai izpildītu Direktīvas (ES) 2015/849 prasības. Komisija atzinīgi novērtē šo apņemšanos un aicina šīs valstis pabeigt rīcības plāna īstenošanu iespējami ātri, ievērojot ierosinātos termiņus. Rīcības plāna īstenošana tiks rūpīgi uzraudzīta. Lai pienācīgi atspoguļotu to, cik lielu apņēmību novērst konstatētās nepilnības šīs augsta riska trešās valstis ir izrādījušas FATF darbības kontekstā, šīs trešās valstis ir minētas deleģētā akta pielikuma attiecīgajā iedaļā.
            
            
               B. Sekas
            
            
               Saskaņā ar Direktīvas (ES) 2015/849 18. pantu atbildīgajiem subjektiem visās dalībvalstīs, veicot darījumus ar fiziskām vai juridiskām personām, kas veic uzņēmējdarbību augsta riska trešās valstīs, būs jāveic pastiprinātas klienta uzticamības pārbaudes pasākumi, kā noteikts Deleģētajā regulā (ES) 2016/1675. 
            
            
         
         
            
               2.APSPRIEŠANĀS PIRMS AKTA PIEŅEMŠANAS
            
            
               Komisija nerīkoja nevienu sabiedrisko apspriešanos.
            
            
               2017. gada 22. novembrī notika apspriešanās ar ekspertu grupu nelikumīgi iegūtu līdzekļu legalizēšanas un teroristu finansēšanas novēršanas jomā (EGMLTF) par deleģētā akta projektu, izmantojot rakstisko procedūru.
            
            
               3.DELEĢĒTĀ AKTA JURIDISKIE ASPEKTI
            
            
               Ar deleģēto aktu tiek grozīts augsta riska trešo valstu saraksts, kas iepriekš pieņemts un iekļauts Deleģētajā regulā (ES) 2016/1675.
            
            
               Šā saraksta publiskošanas tiesiskās sekas reglamentē pamatakts, proti, Direktīva (ES) 2015/849. 
            
            
               Minētā saraksta izveidošanas tiešās sekas būs tādas, ka atbildīgajiem subjektiem visās dalībvalstīs, veicot darījumus ar fiziskām vai juridiskām personām, kas veic uzņēmējdarbību augsta riska trešās valstīs, būs jāveic pastiprinātas klienta uzticamības pārbaudes pasākumi, kuri paredzēti Ceturtās nelikumīgi iegūtu līdzekļu legalizēšanas novēršanas direktīvas 18. pantā. Līdz ar to šādi pienākumi attiecas arī uz valstīm, kas tiek pievienotas pielikumā, proti, Šrilanku, Trinidādu un Tobāgo un Tunisiju. 
            
            
            
               KOMISIJAS DELEĢĒTĀ REGULA (ES) …/..
            
            
               (13.12.2017),
            
            
               ar kuru Deleģēto regulu (ES) 2016/1675, ar ko papildina Eiropas Parlamenta un Padomes Direktīvu (ES) 2015/849, groza attiecībā uz Šrilankas, Trinidādas un Tobāgo un Tunisijas iekļaušanu pielikuma I punkta tabulā
            
            
                (Dokuments attiecas uz EEZ)
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes 2015. gada 20. maija Direktīvu (ES) 2015/849 par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai, un ar ko groza Eiropas Parlamenta un Padomes Regulu (ES) Nr. 648/2012 un atceļ Eiropas Parlamenta un Padomes Direktīvu 2005/60/EK un Komisijas Direktīvu 2006/70/EK
                  2
               , un jo īpaši tās 9. panta 2. punktu,
            
            
               tā kā:
            
            
               (1)Savienībai ir jānodrošina tās finanšu sistēmas integritātes iedarbīga aizsardzība un pienācīga darbība un jāaizsargā iekšējais tirgus pret nelikumīgi iegūtu līdzekļu legalizēšanu un teroristu finansēšanu. Tāpēc Direktīvā (ES) 2015/849 paredzēts, ka Komisijai būtu jāapzina augsta riska trešās valstis, kurām nelikumīgi iegūtu līdzekļu legalizēšanas un teroristu finansēšanas novēršanas režīmos pastāv stratēģiskas nepilnības, kas rada nozīmīgu apdraudējumu Savienības finanšu sistēmai.
            
            
               (2)Komisijai būtu piemērotā laikā jāpārskata augsta riska trešo valstu saraksts, kas iekļauts Deleģētajā regulā (ES) 2016/1675
                  3
               , ņemot vērā šo augsta riska trešo valstu panākto progresu, novēršot stratēģiskās nepilnības savos nelikumīgi iegūtu līdzekļu legalizēšanas un teroristu finansēšanas novēršanas režīmos. Komisijai savos izvērtējumos būtu jāņem vērā jauna informācija no starptautiskām organizācijām un standartu noteikšanas iestādēm, piemēram, Finanšu darbību darba grupas (FATF) sniegtā informācija. Ņemot vērā šo informāciju, Komisijai būtu arī jāapzina papildu augsta riska trešās valstis, kurām nelikumīgi iegūtu līdzekļu legalizēšanas un teroristu finansēšanas novēršanas režīmā pastāv stratēģiskas nepilnības.
            
            
               (3)Saskaņā ar Direktīvā (ES) 2015/849 izklāstītajiem kritērijiem Komisija ņēma vērā jaunāko pieejamo informāciju, jo īpaši jaunākos FATF publiskos paziņojumus, FATF dokumentu “Centieni uzlabot nelikumīgi iegūtu līdzekļu legalizēšanas un teroristu finansēšanas novēršanas prasību izpildi pasaules mērogā: nepārtraukts process” un FATF starptautiskās sadarbības pārskata grupas ziņojumus attiecībā uz riskiem, ko rada atsevišķas trešās valstis, atbilstīgi Direktīvas (ES) 2015/849 9. panta 4. punktam. 
            
            
               (4)FATF norādīja Šrilanku, Trinidādu un Tobāgo un Tunisiju kā valstis, kurām nelikumīgi iegūtu līdzekļu legalizēšanas un teroristu finansēšanas novēršanas režīmā pastāv stratēģiskas nepilnības, kas rada apdraudējumu starptautiskajai finanšu sistēmai, attiecībā uz kurām tās sadarbībā ar FATF ir izstrādājušas rīcības plānu. 
            
         
         
            
               (5)Ņemot vērā starptautiskās finanšu sistēmas augsto integrācijas līmeni, ciešās saiknes starp tirgus dalībniekiem, lielo Savienībā ienākošo un izejošo pārrobežu darījumu skaitu, kā arī tirgus atvērtības pakāpi, Komisija tādējādi uzskata, ka apdraudējums, ko nelikumīgi iegūtu līdzekļu legalizēšanas un teroristu finansēšanas novēršanas režīma nepilnības rada starptautiskajai finanšu sistēmai, attiecas arī uz Savienības finanšu sistēmu.
            
            
               (6)Kā liecina jaunākā informācija, Komisijas analīzē secināts, ka Šrilanka, Trinidāda un Tobāgo un Tunisija būtu jāuzskata par trešo valstu jurisdikcijām, kurām nelikumīgi iegūtu līdzekļu legalizēšanas un teroristu finansēšanas novēršanas režīmā pastāv stratēģiskas nepilnības, kas rada nozīmīgu apdraudējumu Savienības finanšu sistēmai saskaņā ar Direktīvas (ES) 2015/849 9. pantā izklāstītajiem kritērijiem. Taču šīs valstis ir rakstveidā paudušas augsta līmeņa politisku apņemšanos novērst konstatētās nepilnības un sadarbībā ar FATF ir sagatavojušas rīcības plānu, kas tām ļautu izpildīt Direktīvas (ES) 2015/849 prasības. Komisija atkārtoti izvērtēs šo valstu statusu, ņemot vērā iepriekš minētās apņemšanās īstenošanu.
            
            
               (7)Tādēļ būtu attiecīgi jāgroza Deleģētā regula (ES) 2016/1675,
            
            
            
               IR PIEŅĒMUSI ŠO REGULU.
            
            
            
               1. pants
            
            
            
               Deleģētās regulas (ES) 2016/1675 pielikuma I punkta tabulu groza šādi:
            
            
            
                a) 
                     pievieno šādas rindas: 
            
            
               “
            
            
                     
                        11.
                     
                  
                  
                     
                        Šrilanka
                     
                  
               
                     
                        12.
                     
                  
                  
                     
                        Trinidāda un Tobāgo
                     
                  
               
                     
                        13.
                     
                  
                  
                     
                        Tunisija
                     
                  
               
               ”.
            
            
            
            
               2. pants
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 13.12.2017
            
         
         
            
               
                     
                        Komisijas vārdā —
               
               
                     priekšsēdētājs
                     Jean-Claude JUNCKER
               
            
         
         
            
                  
                     (1)
                  
                        
                  http://www.fatf-gafi.org/publications/fatfgeneral/documents/plenary-november-2017.html.
                   
               
               
                  
                     (2)
                  
                        OV L 141, 5.6.2015., 73. lpp.
               
               
                  
                     (3)
                  
                        Komisijas Deleģētā regula (ES) 2016/1675 (2016. gada 14. jūlijs), ar ko papildina Eiropas Parlamenta un Padomes Direktīvu (ES) 2015/849, norādot augsta riska trešās valstis, kurās ir stratēģiskas nepilnības (OV L 254, 20.9.2016., 1. lpp.).